दोनों की मित्रता का आलम यह था कि ‘जेल में रहकर भगतसिंह ने जितने भी पत्र लिखे हैं, उनमें से आधे से अधिक में दत्त भी उनके साथ नजर आते है।’ दत्त के बारे में फाँसी के चंद दिन पहले भगतसिंह ने अपनी माँ विद्यावती से कहा था कि ‘माँ में तो चला जाऊँगा, पर एक अंश दत्त के रूप में छोड़े जा रहा हूँ।’ उसी बटुकेश्वर दत्त ने अपनी मृत्यु (20 जुलाई 1965) से कुछ ही दिन पहले तत्कालीन राष्ट्रपति डॉ. राधाकृष्णन और प्रधानमंत्री लालबहादुर शास्त्री से कहा था कि ‘आप लोग तो क्रांतिकारियों को केवल पिस्तौल हाथ में लिए आदमी के रूप में ही सोचते हैं। यह नहीं सोचते कि वह किस समाज को लाने के लिए खड़ा है।’ (पृ.-153) दत्तबाबू के ये शब्द भारतीय क्रांतिकारी आंदोलन की व्यापकता और उसकी भविष्य-दृष्टि (विजन) को रेखांकित करते है। उनका जीवन-संघर्ष हमें बतलाता है कि विदेशी दासता से हम भले ही मुक्त हो गए हो लेकिन आमआदमी आज भी निस्सहाय है। दस साल की कालापानी की सजा जिनके हौसले पस्त न कर सकी, आजादी के बाद आमआदमी की निस्सहायता उन्हें भीतर तक तोड़ गई। दरअसल उनका जीवन इस बात का गवाह है कि भारतीय क्रांतिकारियों की प्रतिबद्धता किसके साथ थी, आजादी के बाद का तो उनका पूरा जीवन आमआदमी की निस्सहायता का आख्यान है। उसके लिए सामाजिक न्याय की दूसरी लड़ाई की आरजू मन में लिए हमसे विदा हो गए और हालात आज भी ज्यों-के-त्यों है और वह सपने भी जिनके लिए वे आजीवन संघर्षरत रहे। जीवन के 15-16 साल जेल की कोठरियों में बिताने के बावजूद उन्होंने कभी भी अपनी ख्याति को भुनाने की कोशिश नहीं की बल्कि वे उससे निर्लिप्त रहे और उसे यूँ ही मर जाने दिया।